Kinderjare – toortsie.com
Augustus 30, 2020 Augustus 30, 2020 ~ Toortsie	~ 20 Kommentaar
My kinderjareboek is op 98! Ek is klaar met hom. Klaar geskryf. Klaar deurgelees, oorgeskryf, verander, weer gelees, nog 'n keer gelees, verander, foute regmaak, nog lees. Klaar! Sjoe! Ek is drie berge oor met hom! Ek is so bly dat ek nie in Desember deurgedruk het en dit inderhaas voltooi het nie. Die boek sou soveel armer gewees het. Lomper. Ek kon soveel ryk herinneringe invoeg, selfs nog gister toe ek dit die laaste keer lees.
Gister is hy gestuur na die redigeerder wat hom gaan proeflees en alles regstel. Die drukwerk is alreeds gereël, die buiteblad se agterkant moet nog net gedoen word, dan gaan hy drukkers toe!
En dan gaan hulle vir my die proefdruk stuur wat ek moet deurgaan en goedkeur. En dan? Jaaaaaaa! DAN!
Ek is verby opgewonde! Ek kan nie meer wag nie!
Is die boek 'n outobiografie? Of 'n memoir? Ek weet self nie! Dalk 'n mengsel van die twee. Wat dit wel is, is eg, eerlik, vinnig, hopenlik prettig en een honderd persent binne Toortsie se karakter.
En nou weet ek skielik wat om met myself aan te vang nie, want as ek 'n vrye tydjie gehad het, het ek gelees en gelees en gelees en verander. Nou is dit klaar. So, nou kan ek 'n slag weer regte boeke lees. Ai, dit gaan heerlik wees! En ernstig aan my Toortsie 3 resepteboek werk. Ek dink hoeka ek het al genoeg resepte bymekaar.
Ek moet ook nou ernstig Amazon bestudeer en hoe ek e-boeke daar kan opsit en nou vir eens en vir altyd my ander twee resepteboeke ook daar opsit.
Maar nou, vir eers, sien ek uit na nommer 99 en 100 en om my boek in my hand te hou. Saam met hierdie drukwerk druk ek sommer weer 'n handjievol boek eens ook, want dit is besig om uit te verkoop! Dit sal, terloops, die vyfde druk wees, maar hierdie keer nie so baie boeke nie.